钦定古今图书集成/明伦汇编/官常典/第214卷 > 耶律羽之
## 钦定古今图书集成/明伦汇编/官常典/第214卷 > 耶律羽之

按《辽史耶律觌烈传》：觌烈弟羽之，小字兀里，字寅底
哂。幼豪爽不群，长嗜学，通诸部语。太祖经营之初，多
预军谋。天显元年，渤海平，立皇太子为东丹王，以羽
之为中台省右次相。时人心未安，左大相迭剌不逾
月薨。羽之莅事勤恪，威信并行。太宗即位，上表曰：“我
大圣天皇始有东土，择贤辅以抚斯民，不以臣愚而
任之。国家利害，敢不以闻。”渤海昔畏南朝，阻险自卫，
居忽汗城，今去上京辽邈，既不为用，又不罢戍，果何
为哉？先帝因彼离心，乘衅而动，故不战而克。天授人
与，彼一时也，遗种寖以蕃息，今居远境，恐为后患。梁
水之地，乃其故乡，地衍土沃，有木、铁、盐、鱼之利。乘其
微弱，徙还其民，万世长策也。彼得故“乡，又获木铁盐
鱼之饶，必安居乐业，然后选徒以翼吾左。突厥、党项、
室韦夹辅吾右，可以坐制南邦，混一天下，成圣祖未
集之功，贻后世无疆之福。”表奏，帝嘉纳之。是岁，诏徙
东丹国民于梁水，时称其善人。皇王奔唐，羽之镇抚
其人，一切如故。以功加守太傅，迁中台省左相。会同
初，以册礼赴阙，加特进。表奏左次相渤海苏贪墨不
法事。卒。子和里，终东京留守。